## 6.1.4. A földigiliszta leírása

A földigiliszták családja a gyűrűsférgek törzsébe tartozik.

A földigiliszták szinte az egész világon elterjedtek, azonban a sivatagos, a folyamatosan hófedte területeken vagy a hegyoldalakon ritkán jelennek meg.

Európában csaknem 400 földigilisztafaj él, a hazai fajok száma megközelíti a hatvanat. A Földön ismert földigilisztafajok 8%-a csak a Kárpát-medencében fordul elő.

Jellemzően a talajban vagy a talaj felszínén élnek, azonban vannak olyan földigilisztafajok is, melyek a vizek partját lakják, és ott is jól tudnak mozogni.

A földigiliszták élettartama 5 évnél is hosszabb lehet. Hazánkban a leghosszabb földigiliszta 40–50 centiméteres, ezzel szemben az Ausztráliában és Dél-Amerikában honos óriás földigiliszta átlagosan 1 méter, de egyes példányok elérhetik a 3 méteres hosszúságot is.

A hazánkban élő közönséges földigiliszta főleg emberi települések körül (parkokban, kertekben, mezőgazdasági területeken) él, mérete: 9–30 cm hosszú, szürkés, illetve sápadt rózsaszínű állat. A földigilisztáknak nincsen orruk, fülük, szemük, nyelvük, de fogaik és csontvázuk sincs. A talajban való élethez mindezekre nincs szükségük. Az állat testét csupasz, nyálkás bőr fedi. A bőrével egyaránt védekezik, lélegzik, és az itt található receptorokkal a fényt is képes érzékelni. A bőre a mozgásában is részt vesz, mert összenőtt az alatta lévő izommal. Az izomzat a testet tömlőszerűen veszi körül. Innen a mozgásszerv neve: bőrizomtömlő. Továbbhaladását hullámszerű mozgással (féregmozgás) hajtja végre, a bőrizomtömlő segítségével. Szervezete teherbíró szelvényekből épül fel.

A földigiliszták fontos szerepet töltenek be a talaj egészséges állapotának megőrzésében:

• Levegőztetik, illetve lazítják a talajt cső alakú járatrendszereikkel, megkönnyítik a víz és a levegő behatolását a gyökerekhez, valamint a gyökerek eljutását a vízben gazdagabb, mélyebb rétegekbe.

• Ásványi sókat szállítanak a növények gyökereihez.

• A talajrészecskéket összekeverik a szerves anyaggal, ez az ún. agyag-humusz komplex.

• Felszínre hozzák a mélyebb talajrétegeket, így mélyítik a talaj humuszos termőrétegét.

A szöveg forrása: <https://rogersalapitvany.hu/wp-content/uploads/2020/04/ELENA_A-foldigilisztak_tanari-kezikonyv_HU.pdf>